Source: http://www.minv.sk/?registracia-zdruzenia-obci
Timestamp: 2020-06-05 17:20:50+00:00
Document Index: 4472179

Matched Legal Cases: ['§ 20', '§ 20', '§ 20', '§ 20', '§ 20', '§ 20', '§ 20', '§ 20', 'súd ', 'súd ', '§ 20', '§ 20', 'súd ']

REGISTRÁCIA ZDRUŽENIA OBCÍ, Ministerstvo vnútra SR - Verejná správa
REGISTRÁCIA ZDRUŽENIA OBCÍ
V oblasti združovacieho práva významnú úlohu zohrávajú združenia obcí, ktorých problematika je upravená zákonom č. 369/1990 Zb. o obecnom zriadení, konkrétne v ustanoveniach § 20b až 20f.
Podľa uvedených ustanovení obce môžu zriaďovať združenia obcí, ktoré dňom registrácie registrujúcim orgánom nadobúdajú právnu subjektivitu, sú právnické osoby.
Registrujúcim orgánom je príslušný okresný úrad v sídle kraja (odbor všeobecnej vnútornej správy) príslušný podľa sídla združenia.
Podľa § 20b ods.4 cit. zákona
Podľa § 20c ods.2 cit. zákona k návrhu na registráciu sa prikladajú tieto doklady:
zmluva o založení združenia obcí podpísaná starostami všetkých obcí, ktoré sa stávajú členmi združenia obcí, s uvedením ich mena, priezviska, rodného čísla, bydliska, funkcie a názvu obce
uznesenie o schválení zmluvy obcami, ktoré sú jej účastníkmi
oznámenie o tom, kto je splnomocnencom oprávneným konať v mene združenia obcí
stanovy združenia, v ktorých sa uvádza:
názov združenia obcí ( musí obsahovať slová „ združenie obcí“)
orgány združenia obcí, spôsob ich ustanovenia, určenie orgánov oprávnených konať v mene združenia obcí
spôsob zániku, naloženia s majetkom a vyporiadania všetkých záväzkov združenia obcí
meno, priezvisko a adresa osoby splnomocnenej na podanie návrhu na registráciu združenia obcí
Podľa § 20f ods.5 cit. zákona
na platnosť zmluvy o zriadení združenia obcí je potrebný súhlas nadpolovičnej väčšiny všetkých poslancov obecného zastupiteľstva každej obce, ktorá je účastníkom zmluvy.
Konanie o registrácii združenia obcí
je upravené v § 20c ods.4 až § 20e ods.1 zákona.
Podľa § 20 e od.3 zákona sa na konanie o registrácii združenia obcí vzťahuje všeobecný predpis o správnom konaní (zákon č. 71/1967 Zb.) iba vtedy, ak tento zákon neustanovuje inak.
Zákonné lehoty v konaní o registrácii združenia obcí sú:
10 dňová lehota na odstránenie nedostatkov v návrhu
30 dňová lehota na registráciu v prípade, že návrh na registráciu spĺňa zákonom ustanovené náležitosti
30 dňová lehota na odmietnutie registrácie, ak z predloženej zmluvy a stanov vyplýva, že činnosť združenia nie je v súlade s ústavou, zákonmi a medzinárodnými zmluvami
Rozhodnutie v správnom konaní sa nevydáva, registrácia sa vykoná tak, že jedno vyhotovenie stanov, na ktorých je vyznačený deň registrácie, registrový úrad zašle splnomocnencovi združenia obcí.
Podľa § 20d ods. 3 zákona proti rozhodnutiu o odmietnutí registrácie možno podať do 15 dní od doručenia rozhodnutia splnomocnencovi opravný prostriedok na krajský súd príslušný podľa sídla združenia.
Ak ide o združenie s pôsobnosťou na celom území Slovenskej republiky opravný prostriedok sa podáva na Najvyšší súd Slovenskej republiky.
Zákonné opatrenie proti nečinnosti registrujúceho orgánu
Ustanovenie § 20d ods.5 zákona upravuje možnosť vzniku združenia obcí ako právnickej osoby v prípade, ak príslušný registrový úrad nedoručí splnomocnencovi združenia obcí rozhodnutie o odmietnutí registrácie v lehote do 60 dní od začatia konania. V tomto prípade združenie obcí nadobudne právnu subjektivitu dňom nasledujúcom po uplynutí tejto lehoty. Tento deň je potom dňom registrácie združenia.
Zánik združenia obcí
Podľa § 20f ods.1 zákona združenie obcí zaniká
dobrovoľným rozpustením alebo zlúčením s iným združením obcí
právoplatným rozhodnutím okresného úradu o jeho rozpustení
Pri zániku združenia obcí dobrovoľným rozpustením alebo zlúčením je štatutárny orgán združenia povinný oznámiť zánik združenia do 15 dní príslušnému okresnému úradu. Proti právoplatnému rozhodnutiu okresného úradu v sídle kraja o rozpustení združenia obcí možno podať opravný prostriedok na príslušný krajský súd, prípadne, ak ide o združenie obcí s celoslovenskou pôsobnosťou na Najvyšší súd Slovenskej republiky.
Zoznam registrovaných združení obcí je zverejnený na internetovej stránke sekcie verejnej správy Ministerstva vnútra Slovenskej republiky a na internetových stránkach príslušných okresných úradov v sídle kraja.
Výpis z registra združení obcí - žiadosť (17.02.2020) (39,2 kB)
Návrh na zápis združenia obcí do registra združení obcí (46,2 kB)
Návrh na zápis zmeny v registri združení obcí (28,2 kB)